يبدو أن المجلس الوطني الوطني المقبل لحزب العدالة والتنمية المقرر عقده يوم 25 نونبر، غادي يكون غير شكلين لان كل المؤشرات كاتقول بأن تعديل المادة 16 و37 من النظام الاساسي ديال الحزب، غادي يدوز باغلبية مريحة في المجلس الوطني. هاد المادة 16 لي غادي تتعرض على المؤتمر الوطني يومي 9 و10 دجنبر، غادي تخول لبنكيران يكون مرشح لولاية جديدة على رأس البيجيدي، والمادة 37 الا تعدلات غادي يكون الاثر ديالها على تركيبة الامانة العامة بحيث مغاديش يكونو فيها تيار الاستوزار. المؤشرات المتوفرة حسب ما استقته “كَود” تقول بأن خصوم بنكيران لي هوما الرميد والعثماني ويتيم ورباح والداودي بالاضافة الى شي وحدين من حركة التوحيد والاصلاح، تلفو وخا ماخلاو مادارو. دليل التلفة ديال خصوم بنكيران هو الحوار لي دارو عبد الرحيم الشيخي رئيس التوحيد والاصلاح مع الموقع ديال الحركة، يعني ان ماقاله في الحوار موجه لأعضاء الحركة اساسا، وأكد فيه ان الحركة غير معنية بنقاش الولاية الثالثة لبنكيران واثر هاد الحوار ظهر على تدوينات الهيلالي لي رجع اللور واكتفى بمقالين أظهر من خلالهما ضعف ثقافته القانونية وأن هجومه على بنكيران لم يكن مؤسسا على حتا شي حاجة مقنعة، وأيضا الاثر ديال الحوار ظهر على الريسوني لي رجع اللور واكتفى بمقال هاد الايام حول الصحافة وفاجعة الصويرة. الدليل الثاني على تلفة خصوم بنكيران وانهيار مواجهتهم غير المفهومة للولاية الثالثة، تجلى في رسالة وجهها ابو زيد المقرئ الادريسي الى المؤتمر الوطني، ولي قال احد قيادي الحزب بأنها كشفت مستوى عالي من الكولسة ضد بنكيران يستشف من الرسالة انه وصل لحد تهديد الاعضاء بملفات قديمة. هاد الرسالة ديال الادريسي حسب قيادي الحزب الذي تحدث لكود فيها إعداد نفسي لتيار الاستوزار لتقبل الولاية الثالثة وعدم الاحتجاج عليها بمبررات واهية والخضوع لقرارالاغلبية، بالاضافة الى ان هاد الرسالة اطلقت رصاصة الرحمة على شي حاجة سميتها الخيار الثالث لي كانت كاتروج ليها التوحيد والاصلاح، لان الرسالة تحدثت عن زوج مرشحين محتملين هوما بنيكران والعثماني. الدليل الثالث على انهيار تيار الاستوزار هو حوار عزيز الرباح مع يومية المساء، هاد الحوار لي هبط فيه رباح كواريه وتحدث بشكل ايجابي على بنكيران وعلى النقاش فالحزب على عكس حواره مع الايام قبل اسابيع، الحوار عنوانه انه رباح كايطلب “سلة بلا عنب”، وكايمهد لبقائه في الامانة العامة مع بنكيران ولذلك صبغو فالحوار وقال بانه غايدير معاه المختلفين معاه. الدليل الرابع وفق ما استقته كَود على ان الولاية الثالثة لبنكيران باتت شبه مضمونة، هو التوصيات التي رفعتها الجموع العامة ديال المؤتمرين فالجهات، مصدر من الحزب قال بان كل الجموع العامة رفعت توصية بتعديل المادة 16 و37 من النظام الاساسي على الرغم من ان جدول الاعمال مكانش فيه النقاش على هاد المادتين، بل ان نسبة التصويت على توصية تعديل المادتين كانت كبيرة، وبلغت 50 مقابل 6 في جهة كبيرة لي هي جهة سوس ماسة. الدليل الخامس هو الانتشار الكبير لكلمة بنكيران امام شبيبة العدالة والتنمية، ولي عاودت حط فيها النقط على الحروف، وبين من خلالها انه زعيم فعلي لحزب العدالة والتنمية، وبين فيها ان العثماني والرميد معارفينش اشنو كايديرو وان مواقفهم متقلبة، وعليها جاب قضية استقالة الرميد من رئاسة الفريق البرلماني وخا الامانة العامة صوتت فهاداك الوقت باش يبقى، وفالاخير مشا دار لي قالو راسو، وعليها ايضا جاب قضية تهديد العثماني بالاستقالة من رئاسة الحكومة وخا تاواحد ما هضر معاه ولا ضيق عليه. كلمة بنكيران امام الشبيبة لقيت انتشارا كبيرا وحتا واحد فتيار الاستوزار ما قدر يرد عليها، وكانت اعادة ترتيب الاوراق فالحزب، ولفت انتباه الاعضاء الى هوية الحزب الحقيقية لي معندها علاقة بالحكومة والوزارات والبرلمان والجماعات والتعويضات، وهاد الامور مايمكنش شي واحد يغلب فيها بنكيران لي اليوم وهو برلماني لسنوات ورئيس حكومة لمدة 5 سنين مزال كايعيش فمنزل مراتو لي كان مقر ثاني ديال الحزب وديال الحركة فاش عاد بدات. 
5 مؤشرات على انهيار تيار الاستوزار امام بنكيران. ها علاش الولاية الثالثة شبه مضمونة